
Actio popularis megszüntetése, avagy jogelvonás a szuveréntől?

1989. október 30-án hatályba lépett az 1989. évi XXXII. törvény az Alkotmánybíróságról, e törvény egy olyan intézményt hívott életre, amelynek nem volt elő modellje a közjogi berendezkedésünkben. Korábban alkotmánybíráskodási részfunkciókat látott el az 1897. január elsején létrejött Közigazgatási Bíróság, későbbiekben pedig az 1983-ban Alkotmányba foglalt, 1984-ben pedig éltre hívott Alkotmányjogi Tanács is, azonban egyik szerv sem volt tényleges alkotmányos ellensúlya az Országgyűlésnek, ennek ellenére rövid bemutatásukat dolgozatomban szükségesnek tartom. Ugyancsak lényegesek a Nemzeti Kerekasztal-tárgyalások Alkotmánybíróságra, azon belül pedig az utólagos normakontrollra vonatkozó történéseinek ismertetése, ahhoz, hogy tiszta képet kapjunk arról, hogy a jogalkotó miért is teremtett olyan széles absztrakt normakontroll kezdeményezési lehetőséget 1989-ben.
Az 1990. január elsején munkáját megkezdő magyar Alkotmánybíróság – az actio popularis intézményének köszönhetően is - többé vált, mint alkotmányos ellensúly, hiszen egyes döntéseivel hozzájárult több jogállami intézmény, alkotmányos alapjog addigi tartamának kibővítéséhez. Az actio popularis intézményének több ún. alaphatározat köszönheti létét, így mindenképpen kijelenthető, hogy a jogállami Magyarország kialakításának nélkülözhetetlen intézményét szüntették meg a 2012 január elsején életbe lépő változások.
A valódi alkotmányjogi panasz bevezetésével és az alkotmányjogi panasz újraszabályozásával régi adóságát pótolta a jogalkotó, hiszen ezzel ténylegesen megteremtette a lehetőséget a konkrét normakontrollra. Az ABtv. 26§(2) bekezdése szerinti speciális alkotmányjogi panasz az, amellyel a jogalkotó próbálta pótolni az actio popularis hiányát, azonban az elmúlt egy év gyakorlata azt mutatja, hogy az Alkotmánybíróság a német Alkotmánybíróság hasonló intézményének befogadási eljárását követi, ennél fogva szűken értelmezi a törvényi rendelkezéseket, így azonban, ahogy Stumpf István különvéleményében is rávilágít, alkotmányos deficit alakul ki.
Szűkült viszont az utólagos normakontroll lehetséges kezdeményezői köre. Kérdéses, hogy az újonnan létrehozott rendszer ugyan olyan eredményesen tudja e szolgálni a jogállamot, mint az azt megelőző, annak okán is, hogy az ombudsman hatáskörét normatívan nem szabályozták, tehát az ombudsman személyétől függ saját szerepfelfogása és az utólagos normakontroll indítványozási lehetőség léte Magyarországon. 



